
Nr. 22/416


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Ordonanţei Guvernului nr.61/2001 pentru modificarea şi completarea Legii contabilităţii nr.82/1991, aprobată cu modificări prin Legea nr.310/2002, cu care comisia noastră a fost sesizată în fond cu adresa Biroului Permanent nr.424 din 25 august 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind modificarea Ordonanţei Guvernului nr.61/2001 pentru modificarea şi completarea Legii contabilităţii nr.82/1991, aprobată cu modificări prin Legea nr.310/2002
Cu adresa nr.424 din 25 august 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Ordonanţei Guvernului nr.61/2001 pentru modificarea şi completarea Legii contabilităţii nr.82/1991, aprobată cu modificări prin Legea nr.310/2002.
La întocmirea raportului s-a avut în vedere punctul de vedere al Guvernului, precum şi avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare modificarea art.11 alin.(3) şi (4) din Legea contabilităţii nr.82/1991, republicată, în scopul corelării prevederilor referitoare la organizarea şi conducerea contabilităţii cu prevederile Ordonanţei Guvernului nr.65/1994 privind organizarea activităţii de expertiză contabilă şi a contabililor autorizaţi. Totodată, se intenţionează să se elimine situaţiile, frecvent întâlnite în practică, în care aceste activităţi sunt efectuate de persoane care nu au competenţa profesională necesară, iar responsabilitatea pentru calitatea şi, implicit, legalitatea lucrărilor efectuate este practic inexistentă datorită faptului că activitatea acestor persoane nu este controlată de un organism profesional.
In urma examinării propunerii legislative privind modificarea Ordonanţei Guvernului nr.61/2001 pentru modificarea şi completarea Legii contabilităţii nr.82/1991, aprobată cu modificări prin Legea nr.310/2002, în şedinţa din 22 octombrie 2003, comisia a hotărât, cu unanimitate de voturi, respingerea, din următoarele considerente:
- iniţiativa legislativă ar fi trebuit să vizeze dispoziţiile Legii nr.82/1991, republicată, şi nu pe cele din ordonanţa modificatoare;

- prin această iniţiativă se dă posibilitatea administratorilor să nu răspundă pentru organizarea şi conducerea contabilităţii, ceea ce constituie o derogare de la prevederile Legii nr.82/1991. De altfel, răspunderea administratorilor pentru organizarea şi conducerea contabilităţii este prevăzută şi în Legea nr.31/1990 privind societăţile comerciale;

- aspectul invocat referitor la desfăşurarea activităţilor în domeniul contabilităţii de către persoane care nu au competenţa şi atestarea profesională necesare, ţine de nerespectarea legii, iar nu de faptul că legea nu ar conţine dispoziţii suficient de clare în acest sens.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experti parlamentari:

          Bărdiţă Mariana

          Măţan Ofelia

